รัฐบาลไทย-ข่าวทำเนียบรัฐบาล-สำนักงานเศรษฐกิจการเกษตรชี้แจงสถานการณ์ราคามะพร้าว
วันจันทร์ที่ 9 กรกฎาคม 2561
สํานักงานเศรษฐกิจการเกษตรชี้แจงสถานการณ์ราคามะพร้าว
เลขาธิการสํานักงานเศรษฐกิจการเกษตรชี้แจงสถานการณ์ราคามะพร้าว  ระบุเตรียมเสนอคณะกรรมการพืชน้ํามันและน้ํามันพืชพิจารณาทบทวนการบริหารการนําเข้ามะพร้าว เพื่อเร่งช่วยเหลือเกษตรกร
วันที่ 4 กรกฎาคม 2561 นายวิณะโรจน์ ทรัพย์ส่งสุข เลขาธิการสํานักงานเศรษฐกิจการเกษตร กระทรวงเกษตรและสหกรณ์ ชี้แจงสถานการณ์ราคามะพร้าวตกต่ําที่สุดในรอบ 10 ปี
ตามที่นางณภัทร จาตุรัส ประธานกลุ่มแปลงใหญ่มะพร้าวเหมืองใหม่ อ.อัมพวา จ.สมุทรสงคราม กล่าวว่า ขณะนี้ราคามะพร้าวตกต่ําในรอบ 10 ปี โดยช่วงต้นปี 2561 ราคามะพร้าวแปรรูป กก.ละ 20-25 บาท แต่ปัจจุบันลดลงเหลือเพียง กก.ละ 13-15 บาท ปัญหาเกิดจากพ่อค้าคนกลางในท้องถิ่นไม่รับซื้อมะพร้าว เนื่องจากรัฐบาลอนุญาตให้นําเข้ามะพร้าวจากต่างประเทศ ซึ่งในพื้นที่ จ.สมุทรสงคราม ส่วนใหญ่เป็นการนําเข้าจากอินโดนีเซีย เพื่อนํามาใช้ในอุตสาหกรรมแปรรูป ส่งผลให้ชาวสวนได้รับความเดือดร้อน เพราะไม่สามารถส่งขายได้และถูกตัดออกจากระบบ
สํานักงานเศรษฐกิจการเกษตร กระทรวงเกษตรและสหกรณ์ ขอชี้แจงข้อเท็จจริงดังนี้
1. ราคามะพร้าวที่เกษตรกรขายได้ (ผลใหญ่) ปี 2561 ในช่วงเดือนมกราคม – มิถุนายน ราคามีแนวโน้มลดลง เฉลี่ยกิโลกรัมละ 9.74 บาท เมื่อเทียบกับปี 2560 เฉลี่ยที่กิโลกรัมละ 13.62 บาท (ลดลงร้อยละ 28.49) โดยในเดือนมิถุนายน 2561 ราคาเฉลี่ยที่กิโลกรัมละ 5.96 บาท และเมื่อเทียบกับช่วงเดียวกันของปี 2560 เฉลี่ยกิโลกรัมละ 14.10 บาท (ลดลงร้อยละ 57.73)
2. ผลผลิตมะพร้าวปี 2561 มีประมาณ 860,160 ตัน เพิ่มขึ้นจากปี 2560 ที่มีจํานวน 832,895 ตัน (เพิ่มขึ้นร้อยละ 2.44) เนื่องจากแหล่งปลูกมะพร้าวที่สําคัญ คือ จังหวัดประจวบคีรีขันธ์ เริ่มฟื้นตัวจากการระบาดของศัตรูพืชแมลงดําหนามและหนอนหัวดํา และกระทรวงเกษตรและสหกรณ์ สนับสนุนให้เกษตรกรใช้ศัตรูธรรมชาติตัวเบียนบราคอนในพื้นที่ระบาดเพื่อทําลายศัตรูพืช ขณะเดียวกันในช่วงที่ผ่านมามีปริมาณน้ําฝนเพียงพอ ส่งผลให้ผลผลิตมะพร้าวเพิ่มขึ้น ทั้งนี้ ผลผลิตต่อไร่ ปี 2561 อยู่ที่ 783 กิโลกรัม หรือ 626 ผลต่อไร่ ซึ่งเพิ่มขึ้นจากปี 2560 ที่ให้ผลผลิต 754 กิโลกรัม หรือ 603 ผลต่อไร่
3. ช่วงที่ผ่านมา ปี 2556 - 2559 พื้นที่ปลูกมะพร้าวได้รับผลกระทบจากปัญหาการระบาดของแมลงศัตรูมะพร้าว ส่งผลให้ผลผลิตมะพร้าวภายในประเทศลดลง ขณะที่ความต้องการมะพร้าวเพื่อใช้ในอุตสาหกรรมเพิ่มขึ้นอย่างต่อเนื่อง ซึ่งมีอัตราการเติบโตประมาณ 10% จึงทําให้มีการนําเข้ามะพร้าวเพิ่มมากขึ้น ส่งผลให้ราคาตกต่ําลง ซึ่งสินค้ามะพร้าวเป็นสินค้าที่ไทยต้องเปิดตลาดตามข้อผูกพัน
4. คณะกรรมการพืชน้ํามันและน้ํามันพืช มีมติเห็นชอบให้เปิดตลาดมะพร้าวและผลิตภัณฑ์ ภายใต้กรอบ WTO และ AFTA คราวละ 3 ปี (ปี 2560 - 2562) ตามข้อผูกพัน และมีการบริหารการนําเข้าปีต่อปี โดยการบริหารการนําเข้า ปี 2561 เป็นดังนี้
1) ภายใต้กรอบ WTO
(1) มะพร้าวผลและมะพร้าวฝอยในโควตาปริมาณ 2,317 และ 110 ตัน ตามลําดับ อัตราภาษีมะพร้าวผล และมะพร้าวฝอย ในโควตา ร้อยละ 20 นอกโควตา ร้อยละ 54 เนื้อมะพร้าวแห้งปริมาณ 1,157 ตัน อัตราภาษีในโควตา ร้อยละ 20 นอกโควตา ร้อยละ 36 และน้ํามันมะพร้าวปริมาณ 401 ตัน อัตราภาษีในโควตาร้อยละ 20 นอกโควตา ร้อยละ 52
(2) การบริหารการนําเข้า เพื่อดูแลเกษตรกรผู้ปลูกมะพร้าว กําหนดช่วงเวลานําเข้าในโควตา คือช่วงเดือนมกราคม – พฤษภาคม และ พฤศจิกายน – ธันวาคม ซึ่งเป็นช่วงที่ผลผลิตไทยออกสู่ตลาดน้อย หากต้องการนําเข้าต้องเสียภาษีนอกโควตาตามที่กําหนดไว้ สําหรับการนําเข้าน้ํามันมะพร้าวให้นําเข้าได้ไม่จํากัดช่วงเวลา และผู้นําเข้าต้องเป็นผู้ใช้มะพร้าวเป็นวัตถุดิบ โดยผู้นําเข้าต้องขออนุญาตนําเข้าจากกรมการค้าต่างประเทศ และต้องเป็นนิติบุคคลที่ใช้มะพร้าวเป็นวัตถุดิบในกิจการของตนเองและดําเนินกิจการอยู่ในปัจจุบัน
2) ภายใต้กรอบ AFTA
การนําเข้ามะพร้าวผล เนื้อมะพร้าวฝอย และน้ํามันมะพร้าว ไม่จํากัดปริมาณ อัตราภาษีร้อยละ 0 ยกเว้นเนื้อมะพร้าวแห้ง อัตราภาษีร้อยละ 5 และให้มีการบริหารการนําเข้าเช่นเดียวกับกรอบ WTO
คือ กําหนดช่วงเวลานําเข้าช่วงเดือนมกราคม – พฤษภาคม และพฤศจิกายน – ธันวาคม และให้นําเข้ามาเพื่อใช้ในกิจการของตนเอง
5. กระทรวงเกษตรและสหกรณ์ โดยสํานักงานเศรษฐกิจการเกษตร อยู่ระหว่างการนําเสนอคณะกรรมการพืชน้ํามันและน้ํามันพืชพิจารณาทบทวนการบริหารการนําเข้าต่อไป เพื่อเร่งช่วยเหลือเกษตรกร
--------------------------